Sporočilo za medije

Praznik kozjanskega jabolka med devetimi zmagovalci slovenske nagrade Natura 2000

**Podsreda, 12. oktober 2024 – Javni zavod Kozjanski park je s prijavo Prireditev Praznik kozjanskega jabolka med devetimi zmagovalci slovenske nagrade Natura 2000. Nagrado prejme v kategoriji komunikacijske akcije za območja Nature 2000. Nagrado jim je danes izročila predsednica Republike Slovenije dr. Nataša Pirc Musar, ki je ob tem izpostavila: »Danes je v imenu 25. Praznik kozjanskega jabolka. V svojem bistvu pa je to praznik ljudi v parku in v skupnosti, ki skrbijo za sadovnjake vsak dan. Vrednote spoštovanja, odgovornosti in sodelovanja z naravo danes Kozjansko s prejemom slovenske nagrade Natura 2000 prenaša po celi Sloveniji. Čestitam vsem, ki sodelujete pri Prazniku kozjanskega jabolka.« Slovensko nagrado Natura 2000 sta prevzeli direktorica Javnega zavoda Kozjanski park mag. Valerija Slemenšek in županja Občine Kozje Milenca Krajnc.**

Na letošnjo slovensko nagrado Natura 2000, ki izpostavlja primere dobrih praks varstva narave z dolgoročnimi učinki, so v šestih kategorijah prejeli 18 prijav. V začetku oktobra so razglasili finaliste, ki jih je izbrala devetčlanska strokovna žirija. Prijave so izkazovale zelo jasne cilje varstva narave in njihovo doseganje na terenu, zato je žirija imela izjemno zahtevno nalogo. Zmagovalci bodo razglašeni na turneji po Sloveniji, ki bo potekala v oktobru in novembru.

**Vsi si želimo, da gre naravi dobro – a k temu lahko prispevamo le s sodelovanjem**

Slovenska nagrada Natura 2000 poteka v LIFE integriranem projektu za okrepljeno upravljanje Nature 2000 v Sloveniji. **Maja Cipot, vodja LIFE integriranega projekta za okrepljeno upravljanje Nature 2000 v Sloveniji (LIFE-IP NATURA.SI) na Ministrstvu za naravne vire in prostor:** »Letos obeležujemo v Sloveniji 20 let Nature 2000, ki smo jo na podlagi strokovnih podatkov razglasili ob vstopu v Evropsko unijo. V tem času smo ustvarili vrsto dobrih praks varstva narave v Naturi 2000. S slovensko nagrado Natura 2000 smo letos omogočili prijave za zadnjih pet let, pri nagradi v letu 2022 pa za zadnjih 18 let. S tem ne samo pokažemo, kaj je mogoče doseči z dobrim načrtovanjem, sodelovanjem in zavzetim delom – ampak tudi delimo izkušnje. Praznik kozjanskega jabolka je unikaten - tudi v tem, da danes praznujemo že 25. Prijava na slovensko nagrado Natura 2000 pa omogoča zelo dober vpogled, kako z načrtnim delom, tudi s komunikacijskimi akcijami, lahko varstvo narave in regija zgradita zgodbo o uspehu za naravo in za skupnost.«

**Slovensko nagrado Natura 2000 sta prevzeli županja Občine Kozje in direktorica Javnega zavoda Kozjanski park mag. Valerija Slemenšek. Direktorica je ob tem povedala:** »To je že druga slovenska nagrada Kozjanskemu, za kar se iskreno zahvaljujem strokovni žiriji, ki znova prepoznava dobro prakso parka, skupnosti in vseh partnerjev, ki pri tem sodelujejo. To, da danes lahko govorimo o uspehu, pomeni, da smo bili dovolj pogumni, da smo to videli v prihodnosti in da pri tem znamo sodelovati.«

**Županja Občine Kozje Milenca Krajnc:** »Izjemna krajina in njena ohranjenost nosita sporočilo o delavnosti in skrbi za zemljo mnogih generacij. Vsako leto to predstavimo s Praznikom kozjanskega jabolka. Slovensko nagrado Natura 2000 prazniku zato razumem tudi kot nagrado vsakodnevnemu delu v naših sadovnjakih.«

**Slovenska nagrada Natura 2000 že drugič Kozjanskemu parku**

To je že druga slovenska nagrada Javnemu zavodu Kozjanski park (prva je bila podeljena leta 2022 za ohranjanje visokodebelnih sadovnjakov). S prijavo Prireditev Praznik kozjanskega jabolka je Javni zavod Kozjanski park eden od dveh zmagovalcev slovenske nagrade Natura 2000 v kategoriji komunikacijske akcije za območja Nature 2000.

Praznik kozjanskega jabolka je osrednja okoljska in etnološka prireditev v Kozjanskem parku. Predstavlja sodelovanje varstva narave, kmetijstva, gospodarstva in lokalnih skupnosti. S trajnostjo prispeva h krepitvi in povezovanju v skupnosti, regiji, državi in tudi k mendarodnemu sodelovanju.

Pri ocenjevanju prijave Prireditev Praznik kozjanskega jabolka je devetčlanska strokovna žirija med drugim izpostavila: trajnostno kmetijstvo, sodelovanje, tradicijo, vključevanje številnih deležnikov, visoko raven učinkovitosti, celovitost pristopa k organizaciji in izvedbi tradicionalne prireditve, sinonim povezovanja varstva narave in lokalnih prebvialcev.

**Kratka predstavitev zmagovalne prijave Prireditev Praznik kozjanskega jabolka**

**Območje Nature 2000: Kozjansko – 8 živalskih vrst Nature 2000**

Prireditev Praznik kozjanskega jabolka promovira jabolko, jablano, visokodebelni travniški sadovnjak z namenom ohranjanja biotske pestrosti (predvsem življenjskega prostora za ogrožene in močno ogrožene ptice kmetijske krajine) in do narave prijaznega gospodarjenja s prostorom.

Tradicionalna, osrednja okoljska in etnološka prireditev v Kozjanskem parku, v srednjeveškem trgu Podsreda, se vsako leto odvije drugi teden v oktobru od leta 2000. Iz skromnih začetkov pred 25 leti, vezano na ozek krog sodelujočih, je prireditev prerasla med največje okoljske prireditve v državi. Iz leta v leto privabi vedno večje število strokovnjakov, razstavljavcev in prodajalcev, pa tudi številne kulturne skupine in umetnike iz domovine in tujine. Tu se ustvarjajo tržno-promocijske priložnosti, nove poslovne ideje, priložnosti, vzpostavljajo nova partnerstva in krepijo stare prijateljske in partnerske povezave.

Prireditev je odraz sodelovanja s prebivalci zavarovanega območja Kozjanski regijski park in Unesco biosfernega območja Kozjansko in Obsotelje ter odraz skupnih prizadevanj pri varovanju narave in ohranjanju kmetijske kulturne krajine na Kozjanskem, katere najbolj tipični razpoznavni krajinski element so visokodebelni travniški sadovnjaki s starimi sortami jablan.

Jabolko iz visokodebelnega travniškega sadovnjaka, ki je postavljeno v središče dogajanja, predstavlja simbol varovanja narave, nadaljevanja tradicije in dediščine naših prednikov, blagostanja in zdrave hrane ter simbol prepoznavnosti zavarovanega območja Kozjanskega parka in identifikacije domačinov z zavarovanim območjem. Večplastnost prireditve in številne multiplikativne učinke povzame slogan “V Kozjanskem parku je jabolko več kot sadež.”

**Naziv prijavitelja:** Javni zavod Kozjanski park

**Partnerji in sodelujoči:**
Javni zavod Kozjanski park, Društvo za opazovanje in proučevanje ptic Slovenije, Kmetijsko-gozdarski zavod Novo mesto, Kmetijsko-gozdarski zavod Celje, Zavod Republike Slovenije za varstvo narave, Naravni park Žumberak-samoborsko gorje, Hrvatski zavod za poljuprivrednu savjetodavnu službu, Javni zavod Krajinski park Kolpa, Javna ustanova nacionalni park Risnjak, Verbena d.o.o., Loka pri Zidanem Mostu, Zavod Svibna, regijski zavod za ohranjanje in trajnostni razvoj podeželja, Razvojna agencija Kozjansko in Obsotelje, LAS Obsotelje in Kozjansko, Regionalna razvojna agencija Posavje, LAS Posavje, Kip vizija d.o.o., Občina Podčetrtek, Občina Kozje, Občina Bistrica ob Sotli, Občina Krško, Občina Brežice, Kulturno društvo Svibno, Društvo Kozjanske jabke, Zavod Jabolko, Nacionalni inštitut za biologijo, WWF Adria, Ministrstvo za naravne vire in prostor, Ministrstvo za kmetijstvo, gozdarstvo in prehrano, Ministrstvo za gospodarstvo, turizem in šport, Unesco, Krajevna skupnost Podsreda, Prostovoljno gasilsko društvo Podsreda, Planinsko društvo Atomske toplice Podčetrtek, Športno društvo Podsreda, Gobarsko društvo Kozjansko Kozje, Kulturno društvo Ante Potočnik Podsreda, Recitacijska skupina Bistrica ob Sotli, Kolesarska sekcija Orans Bistrica ob Sotli

**Območja Nature 2000:** SPA Kozjansko (SI5000033)

***Dodatne informacije:***Špela Polak Bizjak*, Zavod Štirna, 041 390 229*

[*Slovenska nagrada Natura 2000*](https://natura2000.gov.si/natura-2000/life-ip-natura-si/slovenska-nagrada-natura-2000/)